સરકારની તિજોરી ખાલી છે અને નાણાકીય ખાધને અંકુશમાં રાખવી અનિવાર્ય છે. આ ઉપરાતં દેશમાં સામાન્ય ચૂંટણીનાં નગારાં વાગી રહ્યાં છે અને નાણાપ્રધાન યુપીએ સરકાર વતી વર્તમાન શાસનકાળનું અંતિમ અંદાજપત્ર રજૂ કરવાની તૈયારી કરી રહ્યા છે. ચૂંટણી પહેલાંનું આ છેલ્લું અંદાજપત્ર હોવાથી નાણાપ્રધાન દેશના વંચિત વર્ગ (વોટ-બૅન્ક)ને લહાણી કરતી દરખાસ્તો જાહેર કરવા માટે લલચાય એ સહજ છે, પરંતુ એ માટે નાણાં લાવવા ક્યાંથી? મહદંશે કાયદાનું પાલન કરતા અને કરની ચુકવણી કરતા વ્યાપાર-ઉદ્યોગ આ માટે સૉફ્ટ ટાર્ગેટ છે. આમ પણ આ દેશમાં કરવેરા ચૂકવતા વ્યાપાર-ઉદ્યોગને કરવેરા-ખાતું કે નાણામંત્રાલય એવી દૂઝણી ગાય સમજે છે જેને ગમે ત્યારે અને ગમે એટલી દોહી શકાય, પરંતુ શું આ ગાય મરી ચૂકી હોય કે મૃતપ્રાય અવસ્થામાં હોય તો પણ એને દોહ્યે રાખવાની?